Tekesin avustukset, lainat ja pääomasijoitustoiminta – kv-vertailu

Työ- ja elinkeinoministeriön raportin[[1]](#footnote-1) mukaan yritystukijärjestelmän painopistettä tulisi siirtää yrityssektorin pitkän aikavälin tuottavuutta edistävään suuntaan. Pitkän aikavälin tuottavuutta edistäviä yritystukia ovat selvityksen mukaan tuet, jotka kannustavat yrityksiä kehittämään uutta osaamista ja ottamaan käyttöön edistyksellisimpiä tuotantotapoja ja -välineitä. Yritystukien kokonaismäärän arvioidaan olleen yhteensä noin 4 miljardia euroa vuoden 2017 talousarviossa. Talouden rakenteita uudistavien tukien osuuden arvioidaan olevan noin 11 prosenttia kaikista yritystuista.

# Tutkimus- ja kehityspanostus eri maissa

Kuvio 1. Maailman t&k-intensiivisimmät maat BKT:hen suhteutettuna ovat Korea ja Israel, joissa t&k-menojen bruttokansantuoteosuus oli 4,2 prosenttia vuonna 2015. Seuraavina seurasivat Japani, Ruotsi ja Itävalta. Suomen osuus on laskenut viime vuosina 3.9 %:sta (2009) 2.9 %:iin (2015)

Kuvio 2. T&k-rahoituksen vertailu osoittaa, että talouskriisin aikana lähes kaikissa kehittyvissä maissa t&k-rahoitus on reaalisesti kasvanut. Suomessa t&k-rahoitus on kuitenkin vähentynyt voimakkaasti vuoden 2008 jälkeen.

# Julkinen tutkimus- ja kehityspanostus eri maissa

Julkista rahoitusta tutkimus-, kehitys- ja innovaatiotoimintaan on Suomessa voimakkaasti leikattu viimeisten vuosien aikana. Samaan aikaan ovat yritysten omat panostukset tutkimus- ja innovaatiotoimintaan voimakkaasti vähentyneet. Tilastokeskus arvioi yritysten t&k-toiminnan menoiksi 3,998 miljardia euroa vuonna 2016; vähennystä huippuvuodesta 2008 on 1,1 miljardia euroa. Yritysten t&k-menot olivat viimeksi nimellisesti alle 4 miljardin euron vuonna 2005.

Suomen innovaatiotoiminnan rahoitustilanne on tällä hetkellä huolestuttava, koska yksityiset ja julkiset tutkimus- ja kehityspanostukset vähenevät yhtä aikaa. Vaikeassa taloustilanteessa säästöjä on haettu valtion t&k-panostuksesta toisin kuin esimerkiksi 1990-luvun laman aikana, jolloin kasvua haettiin lisäämällä julkista t&k-rahoitusta.

 Kuvio 3. Julkinen rahoitus soveltavaan tutkimukseen ja mahdollistaviin teknologioihin on merkittävästi vähentynyt Tekesin avustusvaltuuksien leikkausten jälkeen. OECD:n mukaan yritysten, yliopistojen ja tutkimuslaitosten välinen yhteistyö on Suomessa ollut perinteisesti tiivistä, mutta sekin on viime vuosien aikana heikentynyt. Tekesin budjetin suuret leikkaukset ovat merkinneet yhteistyössä tehtävän tutkimus- ja innovaatiotoiminnan merkittävää vähenemistä.

Kuvio 4. Suomessa julkisen sektorin osuus tutkimus- ja kehitystoimintaan on keskitasolla verrattuna muihin OECD-maihin. Suurin osa julkisesta rahoituksesta kohdistuu tutkimukseen, joka ei suoraan hyödytä elinkeinoelämää. Noin 2 miljardin euron julkisesta rahoituksesta vain pieni murto-osa suunnataan ensisijaisesti elinkeinoelämän hyötyjä ajatellen.

Kuvio 5. Suomessa yritysten saama julkinen rahoitus tutkimus ja kehitystoimintaan on vaatimatonta kilpailijamaihin verrattuna ja olemme jäämässä yhä kauemmas OECD-maiden keskiarvosta.

 OECD:n vertailun mukaan Suomessa yritysten saama julkinen tutkimus- ja kehitysrahoitus verrattuna BKT:hen on OECD-maiden häntäpäässä. Yritysten saama rahoitus on vähentynyt vuoteen 2014 mennessä, kun vastaavasti Suomen tärkeimmät kilpailijamaat ovat kasvattaneet runsaasti yritysten saamaa julkista t&k-rahoitusta.

Bruttokansantuotteeseen suhteutettuna suorat ja epäsuorat valtion tutkimus- ja kehityskannusteet yrityksille ovat Suomessa kolmasosa Yhdysvaltojen tasosta, alle neljäsosa Korean tasosta ja kaksi kolmasosaa Ruotsin tasosta.

Kuvio 6. OECD:n vertailun mukaan Suomen julkinen tutkimus- ja kehitysrahoitus on vajaa 3 prosenttia yritysten omista tutkimus- ja kehityspanoksista. OECD-maiden keskiarvo on noin 7 prosenttia.

Kuvio 7. Maailman suurin julkinen panostaja yritysten t&k-toimintaan Yhdysvaltain dollareina mitattuna oli OECD:n tietojen mukaan Yhdysvallat vuonna 2014. Kiinan kasvuvauhti on kuitenkin ollut erittäin nopeaa, ja se on kivunnut toiseksi. Näiden jälkeen eniten julkista tukea yritysten t&k-toimintaan investoineet maat olivat Venäjä, Ranska ja Japani vuonna 2014.

1. Työ- ja elinkeinoministeriön julkaisuja, Yritykset 22/2017, Virkamiesselvitys yritystuista ja niiden vaikutuksista. [↑](#footnote-ref-1)